**Shane Elizabeth Gould**, nada en Sydney o 23 de novembro de 1956, é unha nadadora australiana, gañadora de tres medallas de ouro, unha de prata e unha de bronce nos Xogos Olímpicos de 1972.

Traxectoria
-----------

### Primeiros anos

Gould naceu en Sydney o primeiro día de competición dos Xogos Olímpicos de 1956 de Melbourne. Mudouse a Fidxi coa súa familia aos dezaoito meses. Con seis anos xa era unha nadadora competente. Estudou a primaria no St. Peters Lutheran College de Brisbane, onde unha casa de deportes foi bautizada co seu nome, e a secundaria na Turramurra High School de Sydney, onde tamén se bautizou unha casa de deportes na súa honra e na da súa compañeira olímpica Gail Neall.

Foi adestrada polos recoñecidos Forbes e Ursula Carlile e o seu axudante Tom Green. Gañou todos os seus títulos mundiais de natación sendo unha adolescente, viaxando moito.

### Carreira deportiva

Nos Xogos Olímpicos de 1972 de Múnic, Gould gañou tres medallas de ouro, establecendo un récord do mundo en cada proba. Gañou tamén unha prata e un bronce. Foi a primeira nadadora que gañou tres medallas de ouro con récord do mundo e a primeira (home ou muller) en gañar medallas olímpicas en cinco probas individuais nuns únicos xogos. Foi tamén a primeira persoa australiana que gañou tres medallas de ouro nuns únicos xogos. Foi a única persoa, home ou muller, que tivo simultaneamente todos os récords do mundo de estilo libre desde os 100 aos 1500 metros e os 200 metros estilos, o que logrou entre o 12 de decembro de 1971 e o 1 de setembro de 1972.

Aos dezaseis anos retirouse da natación competitiva por mor da presión que lle provocaron o seu éxito e o seu perfil nos medios. Máis de dúas décadas despois, Gould regresou á natación na categoría Masters. Estableceu récords de Australia nas categorías de 40-44 anos (100, 200 e 400 m estilo libre, e 100 m bolboreta) e 45–49 anos (50 m bolboreta, 100 e 200 m estilo libre). En 2003, superou o récord do mundo para 45-49 anos dos 200 metros estilos individual cunha marca 2:38.13 (batendo o récord do mundo para calquera idade de 1961).

Continuou a adestrar nadadores e a nadar en competicións Masters.

### Carreira posterior

Gould volveu a estudar a finais da década de 2000. Estudou na Sydney Film School (2001) e recibiu un mestrado en xestión ambiental (2010, cunha tese sobre os usos públicos e as funcións das piscinas públicas), e un mestrado en arte contemporánea (2012). Ambos os graos foron pola Universidade de Tasmania. En 2019 recibiu un doutoramento en filosofía pola Universidade de Victoria. Gould é fotógrafa e ten obra amosada en Art of the Olympians.

Nos Xogos Olímpicos de 2000 en Sydney, Gould levou o facho olímpico no estadio, como un dos corredores do segmento final antes do acendemento da chama olímpica.

En 1999 publicou a súa autobiografía, *Tumble Turns: An Autobiography.*

En agosto de 2018 revelouse que Gould ía participar en *Australian Survivor: Champions vs. Contenders*. O 9 de outubro de 2018, Gould foi coroada como gañadora de *Australian Survivor: Champions vs. Contenders*. Con esta vitoria, Gould converteuse na persoa de máis idade en gañar unha edición de calquera serie internacional de *Survivor*. Posteriormente volveu a *Australian Survivor: All Stars*, mais foi eliminada a primeira, acabando no posto 24.

Vida persoal
------------

Gould pasou a maior parte dos anos despois de retirarse fóra do ollo público. Casou con Neil Innes aos dezaoito anos, fíxose cristiá e viviu nunha granxa preto de Margaret River no suroeste australiano. Traballou na granxa e deu clases de equitación e surf, facendo poucas aparicións públicas. Tivo catro fillos e tres netos.

O matrimonio de Gould con Innes acabou despois de vinte e dous anos, coincidindo coa volta dela á vida pública, e casou con Milton Nelms en 2007.

Notas
-----

1. ↑  "Shane GOULD". *Olympics.com*. Consultado o 2022-01-17.
2. ↑  "Australian Olympic swimmer Shane Gould | naa.gov.au". *www.naa.gov.au*. Consultado o 2022-01-17.
3. ↑  "Shane Gould". Comité Olímpico de Australia. Consultado o 20 de abril de 2016.
4. ↑  "Shane Gould - Swimming Career".
5. ↑  "Swim for fun, not medals: Shane Gould". *7NEWS* (en inglés). 2021-07-30. Consultado o 2022-01-17.
6. 1 2  "Shane Gould - About Shane".
7. ↑  "Shane Gould". *artoftheolympians.org*. Consultado o 5 de outubro de 2015.
8. ↑  "Olympedia – Shane Gould". *www.olympedia.org*. Consultado o 2022-01-17.
9. ↑  "SHANE'S AUTOBIOGRAPHY - TUMBLE TURNS".
10. ↑  Anderson, Jared (25 de xuño de 2018). "Olympic Champ Shane Gould to Appear on Australian 'Survivor'". *Swim Swan* (Swim Swam Partners). Consultado o 10 de outubro de 2018.
11. ↑  Bond, Nick; Paine, Hannah (2018-10-09). "‘Enormous mistake’ ruins runner-up". *news.com.au — Australia’s leading news site*. Consultado o 2022-01-17.
12. ↑  "Shane Gould - Shane's Autobiography".
13. ↑  Shane Gould website Arquivado 8 de abril de 2011 en Wayback Machine.
14. ↑  ABCTV Australian Story On Bicheno Beach 10/09/2012

Véxase tamén
------------

|  |  |
| --- | --- |
|  | A Galipedia ten un portal sobre: ***Xogos Olímpicos*** |

### Ligazóns externas

* Páxina oficial
* On Bicheno Beach Documentary produced by Australian Story

|  |  |
| --- | --- |
| Control de autoridades | 
* Wd: Q231374
* WorldCat
* VIAF: 60317420
* BRE: 3432547
* EBID: ID
* FAST: 452462
* GND: 1266102590
* IMDb: nm1851366
* ISNI: 0000000063311536
* LCCN: n00101160
* Munzinger: 01000050063
* NLA: 35170833
* NNDB: 000173816
* ISHOF: shane-gould--(aus)
* OCID: shane-gould
* Sports Reference: shane-gould-1

 |